ส่วนที่ 1

ข้อมูลสรุป (Executive Summary)

-   บริษัท อิออน ธนสินทรัพย์ (ไทยแลนด์) จำกัด (มหาชน) เริ่มก่อตั้งเมื่อวันที่ 18 กันยายน
    2535 โดยบริษัท อิออน เครดิต เซอร์วิส จำกัด
    ซึ่งประกอบธุรกิจหลักในการให้บริการสินเชื่อรายย่อยในประเทศญี่ปุ่น ภายใต้ชื่อบริษัท
    ไทยเครดิตเซอร์วิส จำกัด ปัจจุบัน บริษัทฯ มีทุนที่ออกและเรียกชำระแล้ว 250 ล้านบาท
    โดยมีกลุ่มผู้ถือหุ้นใหญ่ของบริษัทฯ คือ กลุ่มอิออน ซึ่งมีสัดส่วนการถือหุ้นในบริษัทฯคิดเป็นร้อยละ
    63.12 บริษัทฯ ประกอบธุรกิจหลักในการให้บริการสินเชื่อรายย่อย (Retail Finance) แก่
    ลูกค้า ประกอบด้วย สินเชื่อเช่าซื้อ สินเชื่อบัตรเครดิต และสินเชื่อบุคคล

-   บริษัทฯได้เริ่มจัดทำงบการเงินรวมตั้งแต่ปีบัญชีสิ้นสุดวันที่ 20 กุมภาพันธ์ 2549
    บริษัทย่อยที่บริษัทฯนำงบการเงินมาจัดทำงบการเงินรวม คือ บริษัท อีเทอนอล 3
    นิติบุคคลเฉพาะกิจ จำกัด (ESPT)
    ซึ่งเป็นบริษัทที่จัดตั้งขึ้นโดยมีวัตถุประสงค์หลักเพื่อประกอบการเป็นนิติบุคคลเฉพาะกิจภายใต้กฎหมายว่าด้วยนิติบุคคลเฉพาะกิจเพื่อการแปลงสิน
    ทรัพย์เป็นหลักทรัพย์
    และได้รับอนุมัติโครงการจากสำนักงานคณะกรรมการกำกับหลักทรัพย์และตลาดหลักทรัพย์
    ตามหนังสือลงวันที่ 3 กุมภาพันธ์ 2549 โดยมีเงื่อนไขให้บริษัทฯ ต้องจัดทำงบการเงินรวม
    โดยรวมงบการเงินของ ESPT และสามารถตัดบัญชีลูกหนี้ที่โอนให้กับ ESPT
    รวมทั้งตัดบัญชีหุ้นกู้ภายใต้โครงการแปลงสินทรัพย์เป็นหลักทรัพย์ในจำนวนที่เป็นลูกหนี้และหุ้นกู้ที่ภาระความเสี่ยงและผลประโยชน์ในลูกหนี้ได้ถูกโอนไปให้กับผู้ถือหุ้นกู้ดังกล่าวแล้ว
    ทั้งลูกหนี้ที่ขาย ณ
    วันเริ่มต้นโครงการและลูกหนี้ที่ขายในช่วงเวลาของการซื้อขายสิทธิเรียกร้องเพิ่มเติม
    (ดูหมายเหตุข้อ 2.4 (2)) ทั้งนี้ งบการเงินรวม ณ วันที่ 20 กุมภาพันธ์ 2550
    ไม่ได้เปลี่ยนวิธีการบันทึกเงินลงทุนตามวิธีส่วนได้เสียที่เกิดจากการลงทุนใน บริษัท อีเทอนอล
    3 นิติบุคคลเฉพาะกิจ จำกัด (ESPT) เป็นวิธีราคาทุน ตามข้อกำหนดในมาตรฐานบันชี ฉบับที่
    44 เนื่องจากผลการเปลี่ยนแปลงจำนวน 4,000 บาท
    ไม่มีผลกระทบที่เป็นนัยสำคัญต่อกำไรสุทธิในงบการเงินเฉพาะกิจการ

-   ณ วันที่ 20 กุมภาพันธ์ 2550 บริษัทฯ มีสาขารวมทั้งสิ้นจำนวน 76 แห่ง
    และเพื่อเป็นการเพิ่มความสะดวกในการใช้บริการ
    ให้แก่ ลูกค้า บริษัทฯ
    ยังมีการจัดตั้งจุดให้บริการตามห้างสรรพสินค้าและร้านดิสเคานท์สโตร์ต่างๆ อาทิเช่น
    ห้างสรรพสินค้าเดอะมอลล์ ห้างเทสโก้-โลตัส ห้างแม็คโคร ห้างคาร์ฟูร์ ห้างบิ๊กซี และไอที
    ซิตี้ ปัจจุบัน บริษัทมีจุดให้บริการทั้งสิ้น 270 แห่ง
    และยังติดตั้งเครื่องเบิกและชำระเงินสดอัตโนมัติจำนวนทั้งสิ้น 328 เครื่อง ในเขตกรุงเทพฯ
    และต่างจังหวัด ทั้งนี้ สินค้าที่บริษัทฯ ให้บริการสินเชื่อเช่าซื้อมีหลากหลายประเภท ได้แก่
    สินค้าประเภทเครื่องใช้ไฟฟ้า เครื่องตกแต่งบ้าน เครื่องใช้สำนักงาน เครื่องกีฬา
    เครื่องดนตรี โทรศัพท์เคลื่อนที่ อุปกรณ์คอมพิวเตอร์ อุปกรณ์ประดับรถยนต์ และรถจักรยานยนต์
    ลูกค้าสามารถใช้บริการเช่าซื้อสินค้าจากร้านค้าที่เป็นคู่ค้าของบริษัทฯ
    โดยร้านคู่ค้าจะส่งใบเรียกเก็บเงินให้แก่บริษัทฯ หลังจากนั้นบริษัทฯ
    จะชำระเงินค่าสินค้าให้แก่ร้านคู่ค้า ณ วันที่ 20 กุมภาพันธ์ 2550 บริษัทฯ มีร้านคู่ค้าทั้งสิ้นกว่า
    11,900 แห่งทั่วประเทศ นอกเหนือจากสินเชื่อเช่าซื้อแล้ว บริษัทฯ
    ยังให้บริการสินเชื่อส่วนบุคคลซึ่งเป็นบริการให้กู้ยืมเงินแก่ลูกค้าเพื่อตอบสนองความต้องการต่างๆหรือนำไปใช้สำหรับวัตถุประสงค์อื่นๆ
    เช่นเงินกู้เพื่อการศึกษา เงินกู้เพื่อการประกันภัยรถยนต์ เงินกู้เพื่อการท่องเที่ยว
    และซ่อมแซมบ้านหรือรถยนต์ เป็นต้น ปัจจุบันบริษัทฯ มีสมาชิกที่ใช้บริการสินเชื่อบริษัทฯ
    ประมาณ 2.84 ล้านรายการ

-   บัตรเครดิตของบริษัทฯ สามารถแบ่งได้ 2 ประเภทใหญ่ๆ คือ
    บัตรเครดิตอิออนที่สามารถใช้ในประเทศและต่างประเทศ เช่น บัตรอิออนมาสเตอร์การ์ด
    บัตรอิออนวีซ่าการ์ดและบัตรอิออนเจซีบีการ์ด กับ บัตรเครดิตสากลที่ออกร่วมกับธุรกิจอื่นๆ เช่น
    บัตรเครดิต พีบี แอร์ บัตรเครดิตโฟโต้ ฮัท บัตรเครดิตดีแทค บัตรเครดิตตั้งฮั่วเส็ง
    บัตรเครดิตเคพีเอ็น พลัส บัตรเครดิตเบสส เซอร์วิส บัตรเครดิตไทย ดีพาสเมนต์สโตร์
    บัตรเครดิตกิฟฟารีน, บัตรเครดิตแม็ค, และบัตรเครดิต บี ควิก เป็นต้น ณ วันที่ 20
    กุมภาพันธ์ 2549 บริษัทฯ มีการออกบัตรเครดิตทั้งสิ้น จำนวน 1.54 ล้านใบ

-   ธุรกิจที่สร้างรายได้หลักให้แก่บริษัทฯ คือ ธุรกิจสินเชื่อบัตรเครดิต คิดเป็นสัดส่วนร้อยละ 40
    ของรายได้รวมในปีบัญชี 2549
    ในขณะที่รายได้จากธุรกิจสินเชื่อเช่าซื้อ และรายได้จากธุรกิจสินเชื่อส่วนบุคคล มีสัดส่วนร้อยละ
    16 และ ร้อยละ 37
    ของรายได้รวมในปีบัญชี 2549 ตามลำดับ ปีบัญชี 2549
    รายได้จากธุรกิจสินเชื่อส่วนบุคคลเติบโตอย่างรวดเร็วถึงร้อยละ 56 จากปีก่อน
    ขณะที่ธุรกิจบัตรเครดิตซึ่งเป็นรายได้หลักของบริษัทฯ ได้มีการเติบโตร้อยละ 26 จากปีก่อน
    โดยสินเชื่อเช่าซื้อและธุรกิจสินเชื่อส่วนบุคคลได้ขยายธุรกิจในต่างจังหวัดมากขึ้น

-   ปัจจัยเสี่ยงทางธุรกิจสินเชื่อรายย่อย เช่นความเสี่ยงจาการผันผวนของอัตราดอกเบี้ย
    อัตราแลกเปลี่ยนเงินตราต่างประเทศ ความเพียงพอของเงินทุนหมุนเวียน
    ความเสี่ยงจากขั้นตอนและข้อมูลในการขออนุมัติสินเชื่อ ตลอดจนการเก็บรักษาข้อมูล
    และความเสี่ยงจากการเข้าควบคุมของหน่วยงานรัฐ
    ทั้งนี้บริษัทได้มีเกณฑ์และนโยบายในการควบคุมความเสี่ยงที่สามารถควบคุมได้ดังกล่าวเพื่อลดความเสี่ยงในการดำเนินธุรกิจ
    (รายละเอียดดูหัวข้อ 1)

-   ในปีบัญชี 2549 บริษัทฯ มีรายได้รวมจำนวน 7,730.12 ล้านบาท เพิ่มขึ้นจากปีบัญชี 2548
    คิดเป็นร้อยละ 19 และมีกำไร
    สุทธิหลังภาษีจำนวน 1,089.47 ล้านบาท คิดเป็นอัตรากำไรต่อหุ้น 4.36 บาท
    เพิ่มขึ้นจากปีบัญชี 2548 คิดเป็นร้อยละ 11
    เนื่องจากการขยายตัวของธุรกิจสินเชื่อบุคคลและการขยายเครือข่ายการให้บริการ ณ วันที่ 20
    กุมภาพันธ์ 2550 บริษัทฯและบริษัทย่อยมีลูกหนี้การค้าสุทธิรวม 23,866.41 ล้านบาท
    ประกอบด้วยลูกหนี้การค้าสุทธิที่จะถึงกำหนดชำระภายใน 1 ปี จำนวน 22,588.04 ล้านบาท
    และลูกหนี้การค้าสุทธิส่วนที่จะถึงกำหนดชำระหลังจาก 1 ปี จำนวน 1,278.37 ล้านบาท
    โดยให้อัตราผลตอบแทนผู้ถือหุ้นเท่ากับร้อยละ 30.52
    อัตราผลตอบแทนต่อสินทรัพย์เท่ากับร้อยละ 4.27 และกำไรต่อหุ้นเท่ากับ 4.36 บาท
    ตามลำดับ